## Justícia i Interior activa la Mesa Tècnica de Negociació per a abordar l’estabilitat i les millores laborals dels bombers forestals de la Generalitat

*** L’objectiu d’estes negociacions és aconseguir un servici de bombers forestals les 24 hores del dia, els 365 dies de l’any, i l’estabilitat de la plantilla
* Esta mesa tècnica de negociació marcarà el full de ruta per a qüestions com la consecució d’un conveni col·lectiu**

La Conselleria de Justícia i Interior ha posat en marxa la Mesa Tècnica de Negociació amb els bombers forestals de la Generalitat que aborda les millores laborals necessàries per a dur a terme el pla d’estabilització laboral i estratègic de SGISE.

L’objectiu de les negociacions que han començat este dijous és poder culminar amb la consecució d’un servici de bombers forestals les 24 hores del dia, els 365 dies de l’any, per a proporcionar estabilitat a la plantilla, assegurar la protecció de les muntanyes valencianes i donar també resposta a una reivindicació històrica per part d’estos treballadors.

A esta primera reunió, celebrada en les dependències de la SGISE, han assistit el director general d’Emergències i Extinció d’Incendis, Alberto Martín; la subdirectora general de Sector Públic Instrumental, Rosaura Folch; el director gerent de SGISE, Raúl Quílez, i els sindicats amb representació en la mercantil.

Segons ha explicat el director general d’Emergències i Extinció d’Incendis, “esta primera trobada ha servit per a poder presentar i abordar un reglament de funcionament d’esta mesa de negociació, hem definit un full de ruta que permetrà fer els passos necessaris per a aconseguir el nostre compromís d’obtindre un servici de bombers forestals les 24 hores del dia, durant tot l’any”.

Martín ha incidit que “en este camí de negociació abordarem, de la mà dels treballadors, totes les qüestions que s’han exposat sobre la mesa, com són l’estabilització laboral, l’ampliació del reforç, el tercer torn, o l’elaboració d’un conveni col·lectiu, ja que tots estos aspectes són fonamentals i estan interconnectats”.

Martín ha recordat la rapidesa amb la qual s’ha posat en marxa “esta mesa tècnica de negociació, que s’ha celebrat tan sols una setmana després que es confirmara per part de la consellera de Justícia i Interior l’ampliació dels contractes de reforç dels bombers forestals fins a finals d’any, i així es complix el compromés pel president de la Generalitat, Carlos Mazón”.

Fecha: 29/08/2024